
	SPRENDIMAS

	DĖL VILNIAUS MIESTO SAVIVALDYBĖS TARYBOS NARIO ALEKSANDRO NEMUNAIČIO VALSTYBĖS POLITIKŲ ELGESIO KODEKSO NUOSTATŲ PAŽEIDIMO

	
2026 m. balandžio 23 d.

	Vilnius

	


1. Vilniaus miesto savivaldybės (toliau – Savivaldybė) tarybos Etikos komisija (toliau – Komisija), susidedanti iš Linos Kavoliukienės (Komisijos pirmininkė),  Manto Benkunsko, Vitos Degutienės, Tomo Gulbino, Manto Jurgelaičio, Justinos Kašėtaitės, Almanto Stankūno ir Gžegož Sakson išnagrinėjo Savivaldybės tarybos (toliau – Taryba) nario Vytauto Budreikos (toliau – Pareiškėjas) 2026-02-04 kreipimąsi „Dėl Vilniaus miesto savivaldybės tarybos nario Aleksandro Nemunaičio pasisakymų“ (toliau – Skundas) dėl galimo Tarybos nario A. Nemunaičio teisės aktų nuostatų pažeidimo.
2. Komisija 2026-02-11 posėdyje nusprendė pradėti tyrimą dėl A. Nemunaičio elgesio (2026-02-17 protokolas Nr. 9-23/26). 
3. Komisija 2026-04-16 posėdyje (2026-04-23 protokolas Nr. 9-58/26), išnagrinėjusi surinktą medžiagą, 

n u s t a t ė :
         4. 2026-02-04 Komisija gavo Pareiškėjo Skundą (reg. 2026-02-04 Nr. A121-3272/26) dėl to, kad 2026-01-26 Tarybos narys A. Nemunaitis socialinio tinklo ,,Facebook“ asmeninėje paskyroje paskelbė įrašą ir vaizdo komentarą, kuriame buvo teigiama, esą Vilnius „apie savaitę neturėjo druskos“, todėl negalėjo tinkamai tvarkyti sniego. Tiksli citata: „man mano šaltiniai praneša, kad sniego atsikratyti Vilnius negalėjo, nes elementariai NETURĖJO DRUSKOS, kuri turėjo tirpdyti tą sniegą. Ir neturėjo apie savaitę“. Buvo rašoma ir kalbama apie penktadienio, 2026-01-09, eismo sutrikimą mieste gausiai pasnigus. Tokie Tarybos nario teiginiai yra faktiškai neteisingi, klaidino gyventojus apie realią situaciją ir galėjo sukelti nepagrįstą nerimą ar nepasitikėjimą. Tikslingas gyventojų klaidinimas silpnina vilniečių pasitikėjimą Savivaldybe ir miesto tvarkymo įmonių darbu, apsunkina institucijų komunikaciją ir gali lemti klaidingus lūkesčius dėl paslaugų galimybių esant ekstremalioms oro sąlygoms. Pareiškėjas susipažinęs su įrašu, asmeniškai kreipėsi į UAB „Grinda“ prašydamas patvirtinti arba paneigti paskelbtą informaciją. 2026-02-03 gavo informaciją, kad UAB „Grinda“ buvo sudariusi visas reikiamas sutartis ir užsitikrinusi druskos atsargas miesto tvarkymui. UAB „Grinda“ nurodė, kad druskos atsargas įsigyja kasmet iki žiemos sezono pradžios ir turi galiojančias tiekimo sutartis su partneriais, kurie, esant reikalui, atveža papildomą kiekį medžiagų. „Grinda“ 2025-2026 m. žiemos sezonui įsigijo virš 30 tūkst. tonų druskos, apie 12 tūkst. tonų smėlio ir 300 tonų skaldelės. Prasidėjus žiemos sezonui sandėliuose buvo 8100 t druskos ir 7900 kub. m smėlio druskos mišinio. 2026-01-09 vyravo itin žema oro temperatūra, dėl kurios barstymo medžiagų efektyvumas natūraliai mažėja, todėl gatvės buvo barstomos daugiausia druskos-smėlio mišiniu. Iš viso buvo išbarstyta daugiau kaip 1,6 tūkst. tonų druskos ir druskos-smėlio mišinio. 2026-01-10 likutis sandėliuose sudarė virš 1000 tonų druskos ir 5000 kub. m smėlio-druskos mišinio. Druskos ir druskos-smėlio mišinio atsargos buvo pakankamos, barstymo medžiagos naudojamos atsižvelgiant į oro temperatūrą.  
	Pareiškėjo manymu, jeigu Tarybos narys A. Nemunaitis gavo informaciją „iš savo šaltinių“, tai pirmiausia turėjo patikrinti pateiktą informaciją ir tik tuomet ją skelbti. Skleisdamas nepatikrintą informaciją ir formuodamas tai, kaip teiginius jis specialiai menkino Vilniaus miesto tvarkymo įmonių vykdomą veiklą. Valstybės politikų elgesio principai įtvirtinti Lietuvos Respublikos valstybės politikų elgesio kodekso  (toliau – Elgesio kodeksas) 4 straipsnyje, kuriame numatyta, jog valstybės politikas viešajame gyvenime vadovaujasi šiais elgesio principais: pagarbos žmogui ir valstybei (4 straipsnio 
1 punktas), teisingumo (4 straipsnio 2 punktas), sąžiningumo (4 straipsnio 3 punktas), padorumo 
(4 straipsnio 5 punktas), pavyzdingumo (4 straipsnio 6 punktas) ir atsakomybės (4 straipsnio 9 punktas). Taip pat Tarybos narys privalo laikytis Lietuvos Respublikos vietos savivaldos įstatymo 8 straipsnio 
4 dalies priesaikos žodžių „sąžiningai ir garbingai atlikti savo pareigas ir susilaikyti nuo veiksmų, pažeidžiančių savivaldybės gyventojų teises ir viešuosius interesus“. Pareiškėjo manymu, A. Nemunaičio paskelbtas pasisakymas, kad UAB „Grinda“ nebuvo nusipirkusi druskos ir pasiruošusi miesto sniego tvarkymo darbams, yra akivaizdžiai melagingas, kuria nepasitikėjimą miesto įmonių vykdoma veikla, sunkina komunikaciją ekstremalių orų sąlygų metu ir menkina ne tik UAB „Grinda“, bet ir visos Tarybos reputaciją. Pareiškėjas prašė atlikti Tarybos nario A. Nemunaičio pasisakymų ir elgesio atitikties Elgesio kodekso principams tyrimą.
	5. Komisijos 2026-03-05 posėdyje (2026-03-10 protokolas Nr. 9-34/26) Pareiškėjas taip pat nurodė, kad, jo nuomone, nėra problema, kad Tarybos narys kritikuoja, tai yra jo teisė, tačiau svarbu, kad nebūtų peržengta linija, kai pradedami išgalvoti tam tikri dalykai, kurių nebuvo ir tuo bandoma pagrįsti savo poziciją. Toks veikimas yra nepriimtinas, prieštarauja politiko etikai, sukuria nepasitikėjimą. Šiuo metu, esant ypatingai situacijai visuomenėje, aktualu, kad nebūtų skleidžiama dezinformacija, ypač Tarybos nario, kurio pozicija yra oficiali ir svarbi. Politikų atsakomybė būti sąžiningiems ir neskleisti netiesos įtvirtinta ir Elgesio kodekse. Skundo esmė – Tarybos narys teigia priešingai faktinei situacijai.
	6. Nustatyta, kad 	savo paskyroje socialiniame tinkle „Facebook“ 2026-01-26 A. Nemunaitis paskelbė vaizdo įrašą, kuriame kalbėjo apie eismo situaciją Vilniuje 2026-01-26, kartu buvo prisimintas eismo sutrikimas prieš kelias savaites (2026-01-09), prie įrašo įkeltas tokio turinio tekstas: „Prisimenate tą penktadienį, kai visas Vilnius tiesiog stovėjo kamščiuose. Kas 2, kas 3, o kas ir visas 6 valandas. Valdas Benkunskas tuomet raportavo, kad tarnybos intensyviai dirbo, bet rezultato nesimatė. Man mano šaltiniai praneša, kad sniego atsikratyti Vilnius negalėjo, nes elementariai NETURĖJO DRUSKOS, kuri turėjo tirpdyti tą sniegą. Ir neturėjo apie savaitę. Ajajajai, kažkas apsimelavo?“ (kalba netaisyta).
	7. Komisija 2026-02-11 posėdyje nusprendė: pradėti tyrimą pagal Pareiškėjo Skundą; tyrimą atlikti dėl galimai pažeistų Elgesio kodekso 4 straipsnio 1, 3, 5, 6, 9 punktuose nurodytų principų; tyrėjais paskirti Komisijos narius S. Tumelį ir G. Sakson.
	8. Komisija, vadovaudamasi 2023-11-23 Tarybos sprendimu Nr. 1-278 patvirtintų Vilniaus miesto savivaldybės Etikos komisijos veiklos nuostatų (toliau – Nuostatai) 30, 31, 36 ir 39 punktais bei Elgesio kodekso 7 straipsniu, informavo A. Nemunaitį apie jo atžvilgiu 2026-02-11 pradėtą tyrimą pagal Pareiškėjo Skundą dėl Elgesio kodekse įtvirtintų valstybės politikų elgesio principų galimo nesilaikymo: 2026-01-26 socialinio tinklo ,,Facebook“ asmeninėje paskyroje paskelbto įrašo ir vaizdo komentaro, kuriais paskleidė galimai nepatikrintą ir tikrovės neatitinkančią informaciją, esą Vilnius „apie savaitę neturėjo druskos“, todėl negalėjo tinkamai tvarkyti sniego. Įraše nurodyta: „Prisimenate tą penktadienį kai visas Vilnius tiesiog stovėjo kamščiuose. Kas 2, kas 3, o kas ir visas 6 valandas. Valdas Benkunskas tuomet raportavo, kad tarnybos intensyviai dirbo, bet rezultato nesimatė. Man mano šaltiniai praneša, kad sniego atsikratyti Vilnius negalėjo, nes elementariai NETURĖJO DRUSKOS, kuri turėjo tirpdyti tą sniegą. Ir neturėjo apie savaitę. Ajajajai, kažkas apsimelavo?“ (kalba netaisyta). Pranešime nurodyta, kad buvo pagrindo įtarti, kad nurodyti teiginiai buvo faktiškai neteisingi, klaidino gyventojus dėl realios situacijos, silpnino vilniečių pasitikėjimą Savivaldybės ir miesto tvarkymo įmonių darbu, apsunkino institucijų komunikaciją ir galėjo lemti klaidingus lūkesčius dėl paslaugų gavimo galimybių esant ekstremalioms oro sąlygoms. Skleisdamas nepatikrintą informaciją ir formuodamas tai, kaip teiginius, jis galimai specialiai menkino Vilniaus miesto tvarkymo įmonių vykdomą veiklą. Nurodytu įrašu socialiniame tinkle A. Nemunaitis galbūt pažeidė šių Elgesio kodekso 4 straipsnyje numatytų valstybės politikų elgesio principų: 1) pagarbos žmogui ir valstybei, įpareigojančio laikytis žmogaus teisių ir laisvių ir jas užtikrinti, vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis (4 straipsnio 1 punktas); 2) sąžiningumo, įpareigojančio pareigas eiti sąžiningai ir laikytis aukščiausių elgesio standartų, vengti situacijų, galinčių paveikti sprendimų, kurie sukeltų visuomenėje abejonę, priėmimą (4 straipsnio 3 punktas); 3) padorumo, įpareigojančio elgtis deramai pagal einamas pareigas, vengti situacijų, kai politiko elgesys kenktų jo ar institucijos, kurioje jis eina pareigas, reputacijai ir autoritetui (4 straipsnio 5 punktas); 4) pavyzdingumo, įpareigojančio deramai elgtis visuomenėje, laikytis visuotinai pripažįstamų dorovės, moralės ir etikos normų (4 straipsnio 6 punktas); 5) atsakomybės, įpareigojančio atsakyti už savo elgesį viešajame gyvenime, priimamus sprendimus ir atsiskaityti už juos visuomenei (4 straipsnio 9 punktas). Savo veiksmais (pasisakymu) jis taip pat galbūt nesilaikė Lietuvos Respublikos vietos savivaldos įstatymo 8 straipsnio 4 dalyje savivaldybės tarybos nario priesaikos „sąžiningai ir garbingai atlikti savo pareigas ir susilaikyti nuo veiksmų, pažeidžiančių savivaldybės gyventojų teises ir viešuosius interesus“. 
	9. Komisija, vadovaudamasi Nuostatų 41 punktu ir Elgesio kodekso 7 straipsnio 8 dalimi, išaiškino A. Nemunaičiui jo teises ir paprašė iki 2026-02-26 elektroniniu paštu arba per Savivaldybės dokumentų valdymo sistemą „Avilys“ pateikti paaiškinimą, susijusius dokumentus (duomenis) ar kitus įrodymus dėl Skunde nurodytų aplinkybių, kurios bus nagrinėjamos Komisijos 2026-03-05 posėdyje.  
	10. A. Nemunaitis 2026-02-24 pateikė paaiškinimą, taip pat pristatė jį Komisijos 2026-03-05 posėdyje. Tarybos narys nurodė, kad nesutinka su Skundo argumentais ir paaiškino, kad socialiniame tinkle „Facebook“ paskelbtame įraše ir vaizdo komentare kvestionavo, ar Savivaldybės tarnybos turėjo pakankamus reagento (druskos) likučius ir ar dėl to nebuvo paveikta sniego ir slidumo kontrolė mieste. Šis pasisakymas buvo susijęs su akivaizdžiai sutrikusiu eismo pralaidumu ir viešuoju interesu gauti aiškų institucijų paaiškinimą dėl pasirengimo bei sprendimų priėmimo. Pasisakymo tikslas buvo ne sumenkinti Savivaldybės institucijas ar paslaugų teikėjus, o inicijuoti viešą atsakomybės, pasirengimo ir situacijos valdymo kokybės aptarimą. Dėl informacijos šaltinio įraše nurodė, kad rėmėsi jam pateikta informacija („mano šaltiniai praneša“), t. y. tai nebuvo kategoriškas teiginys. Informacija buvo gauta iš šaltinio, kuriuo jis pagrįstai pasitiki. Jo, kaip opozicijai priklausančio Tarybos nario, pareiga – kelti klausimus, reikalauti paaiškinimų ir atskaitomybės. Viešojoje politinėje diskusijoje dažnai tenka remtis operatyvia informacija, kurią teikia gyventojai, darbuotojai, socialiniai partneriai ar kiti patikimi šaltiniai. Jis veikė geros valios pagrindu ir siekė viešojo intereso. Jeigu Savivaldybė ar atsakingos įmonės pateiktų faktinius duomenis, kurie paneigtų jo gautą informaciją, politinėje komunikacijoje laiko normaliu viešai įvertinti naujai gautus faktus. Tokios korekcijos yra demokratinės diskusijos dalis, jos neturėtų būti vertinamos kaip etikos pažeidimas. 
	Lietuvos Respublikos Konstitucijos 25 straipsnyje įtvirtina teisę laisvai reikšti įsitikinimus ir skleisti informaciją bei idėjas, ypač kai tai susiję su viešuoju interesu ir valdžios institucijų veikla. Savivaldybės paslaugų organizavimas, ekstremalių situacijų valdymas ir pasirengimas žiemos sezonui yra viešojo intereso klausimai. Europos Žmogaus Teisių Teismas nuosekliai pabrėžia ypatingą opozicijos vaidmenį demokratijoje: opozicijai priklausantis parlamento narys turi teisę griežtai kritikuoti Vyriausybę ir valdžią, o valstybė privalo toleruoti platesnę kritikos amplitudę. Ši doktrina taikytina ir savivaldos lygmeniu, nes savivaldybės administracijos ir jai pavaldžios įstaigos vykdo viešąsias funkcijas ir turi būti atskaitingos visuomenei. Atsižvelgiant į tai, etikos procedūros neturėtų būti naudojamos kaip priemonė apriboti politinę kritiką ar suvaržyti opozicijos komunikaciją su rinkėjais.
	11. Komisijos 2026-03-05 posėdyje A. Nemunaitis papildė, kad Skunde trūksta turinio. Jis nėra kažko įžeidęs, nepagarbiai pasisakęs apie kolegas ar diskreditavęs. Šiuo metu nagrinėjama jo turima informacija prieš Skundo autoriaus informaciją. Į Komisiją kreipėsi net ne UAB „Grinda“ dėl, jos nuomone, netikslios ar melagingos informacijos, o žmogus, kuriam nuomonė atrodo neteisinga. Kritikuoti, aštriai pasisakyti – taip dirba opozicija. Tuo metu jis turėjęs tokią informaciją ir, siekdamas viešojo intereso, ja dalinosi. Visiškai nesutinka, kad tai yra nusižengimas. Yra Savivaldybės administracijos nurodymas neteikti jam duomenų, tai yra per  tris jo kadencijas Taryboje susiformavusi praktika (nereaguoti į jo užklausas). Komisijos nariai, tikriausiai, matė ir žino, kad po jo įrašu komentavo UAB „Grinda“. Jų teiginys buvo, kad viskas buvo gerai. Kreiptis į įmonę būtų energijos eikvojimas, nes jie atsakymą jau pateikė, todėl oficialiai jis į įmonę nesikreipė. Visgi tuo metu atrodė, kad buvo apsiskaičiuota ir druska išbarstyta per anksti. Praktiškai po savaitės atkeliavo papildymas, situacija susitvarkė. A. Nemunaitis pažymėjo, kad išsakyti žodžiai nebuvo jo teiginys – jis sakė ir rašė, kad taip teigė jo šaltiniai. Papildomos informacijos, kuri galėtų pakeisti nuomonę, jis neturi. Jei UAB „Grinda“ pateiktų Komisijai priešingus duomenis, jis atsiprašytų, tačiau tam reikalingi įrodymai. Į klausimą, ar įrašu nebuvo siekiama kelti sumaišties ir ar jis vis dar mano, kad informaciją teikęs šaltinis neturėjo tikslo sukelti sumaišties visuomenei, A. Nemunaitis atsakė neigiamai, visi matę vaizdinę medžiagą turėjo pastebėti palinkėjimą, kad šį kartą (2026-01-26) viskas būtų gerai – toks buvo tikslas.
	12. Siekdamas objektyvaus aplinkybių įvertinimo, A. Nemunaitis prašė Etikos komisijos įvertinti jo  pasisakymo kontekstą (ekstremalios oro sąlygos, eismo sutrikimai, viešasis interesas) ir tai, kad įraše buvo nuoroda į informacijos šaltinį, o ne pateiktas kategoriškas teiginys; prašyti Savivaldybės administracijos ir/ar atsakingų miesto tvarkymo įmonių pateikti faktinius duomenis apie reagentų (druskos) likučius ir tiekimo/naudojimo informaciją 2026 m. sausio mėn., pripažinti, kad opozicijos atstovų kritika viešųjų institucijų adresu yra saugoma politinės raiškos forma, nebent būtų nustatyta aiški piktybinė intencija ar sąmoningas melagingų faktų skleidimas (ko, A. Nemunaičio teigimu, šiuo atveju nebuvo). 
	13. Komisija 2026-03-10 raštu Nr. A51-42800/26 kreipėsi į UAB „Grinda“, prašydama pateikti informaciją ir ją pagrindžiančius dokumentus su duomenimis apie 2026-01-01 – 2026-01-18 laikotarpiu turėtas druskos ir kitų barstyti reikiamų medžiagų atsargas bei, atsižvelgiant į oro sąlygas, naudotas medžiagas (skaldą, druską ar jų mišinius). Buvo prašoma pateikti šiuos duomenis ir juos pagrindžiančius dokumentus:
	1) kelių priežiūrai naudojamos druskos sandėlio likučius atitinkamai 2026-01-01, 2026-01-09 ir 2026-01-18;
	2) druskos, kurios likučiai bendrovėje buvo 1 punkte nurodytomis datomis, įsigijimą ir gavimą patvirtinančius dokumentus (sąskaitas faktūras ir kt.), nurodant jų datas ir druskos kiekius;
	3) dokumentus, patvirtinančius druskos išdavimą iš sandėlio (važtaraščius ar kt. apskaitos dokumentus), nurodant išdavimo datas ir kiekius;
	4) kitus dokumentus ar duomenis, susijusius su druskos naudojimu kelių priežiūrai nurodytu laikotarpiu, įskaitant informaciją apie naudotas medžiagas (druską, skaldą ar jų mišinius), atsižvelgiant į oro sąlygas, taip pat kitą, Jūsų manymu, nagrinėjimam klausimui svarbią informaciją.
	Atskirai prašyta nurodyti, kokių veiksmų bendrovė ėmėsi 2026-01-09, kiek buvo panaudota druskos ir pateikti tai pagrindžiančius dokumentus. 
	14. UAB „Grinda“ 2026-03-19 pateikė atsakymą Nr. SR-26-0176, kuriame nurodė, kad 2025-2026 m. žiemos sezonui įsigijo virš 30 tūkst. tonų druskos, apie 12 tūkst. tonų smėlio ir 300 tonų skaldelės. Prasidėjus žiemos sezonui sandėliuose buvo 8100 t druskos ir 7900 kub. m smėlio druskos mišinio. 2026-01-01 druskos likutis sandėliuose sudarė 3975 t, sausio 9 d. – 1608 t, sausio 18 d. – 3794 t. Žiemos sezono metu „Grinda“ kiekvieną rytą Savivaldybei teikia ataskaitas, kuriose nurodoma, kiek atlikta barstymo reisų, kiek kokių medžiagų išbarstyta, kokie yra medžiagų likučiai sandėliuose (pridėjo sausio 1, 9 ir 
18 d. ataskaitas). 2026-01-09 vyravo itin žema oro temperatūra (Pastaba. Lietuvos hidrometeorologijos tarnybos duomenimis[footnoteRef:1], vidutinė paros temperatūra buvo -10 °C). Esant labai žemai oro temperatūrai tirpdančių medžiagų efektyvumas natūraliai mažėja, todėl gatvės buvo barstomos ne druska, o daugiausiai druskos-smėlio mišiniu. Iš viso tądien išbarstyta daugiau kaip 1,6 tūkst. t druskos ir druskos-smėlio mišinio. 2026-01-10 sandėliuose buvo virš 1 600 tonų druskos ir apie 5 000 kub. m druskos-smėlio mišinio. Tai reiškia, kad druskos ir druskos-smėlio mišinio atsargos buvo pakankamos, barstymo medžiagos naudotos atsižvelgiant į oro temperatūrą. Gatvės taip pat buvo barstytos prevenciškai druskos-smėlio mišiniu dar prieš prasidedant pūgai ir nepertraukiamai valytos viso snygio metu. 2026-01-09 popietę eismo situaciją mieste komplikavo ant intensyviausių miesto arterijų įkalnėse užstrigę vilkikai, kurie paralyžiavo eismą dėl to buvo pasitelkta policijos pagalba, tačiau net su policijos ekipažais vilkikus pasiekti užtrukdavo po porą valandų.  Apie prognozuojamą gausų snygį 2026-01-09 ir numatomas sudėtingas eismo sąlygas „Grinda“ informavo visuomenę ir žiniasklaidą dar išvakarėse: 2026-01-08 apie tai skelbta bendrovės socialinių tinklų paskyrose, išsiųstas pranešimas žiniasklaidai, teikti papildomi komentarai žiniasklaidos atstovams.  [1:  https://beta.meteo.lt/?pid=archyvas&station=vilniaus-ams&date=2026-01-09 ] 

	15. Kartu su atsakymu bendrovė pateikė druskos įsigijimo sąskaitas 2025-11-28 – 2026-01-20 laikotarpiu, druskos pristatymo važtaraščius ir ataskaitas apie druskos ir druskos-smėlio mišinio panaudojimą 2025-12-31–2026-01-01, 2026-01-08–2026-01-09 ir 2026-01-17–2026-01-18 dienomis. Iš UAB „Grinda“ pateiktų duomenų matyti, kad 2025 metais druska paskutinį kartą bendrovei pristatyta 2025-12-30 (627,1 t), po to druska buvo pristatyta 2026-01-14 (711,26 t). 
	16. Susipažinęs su UAB „Grinda“ atsakymu A. Nemunaitis Komisijai pateikė atsiliepimą, kuriame nurodė, kad jam kyla pagrįstų abejonių dėl bendrovės teiginių, kad 2026-01-09 situacija mieste buvo tinkamai valdoma. Pirmiausia, bendrovė nurodė, kad minėtą dieną sandėliuose buvo 1608 t druskos, tuo tarpu 2026-01-01 šis kiekis siekė 3975 t. Tai reiškia, kad per labai trumpą laikotarpį atsargos sumažėjo daugiau nei dvigubai, kas savaime rodo itin įtemptą situaciją. Dar svarbiau – pagal pateiktą druskos tiekimo suvestinę, tarp 2026-01-09 ir 2026-01-18 buvo fiksuotas tik vienas papildymas (2026-01-14), kurio kiekis yra mažesnis nei deklaruojamas druskos likučio padidėjimas nuo 1608 t iki 3794 t. Aritmetiškai šie duomenys nesutampa. 
	UAB „Grinda“ teigia, kad atsargos buvo pakankamos. Tačiau, šis teiginys nepagrindžiamas jokiais kriterijais ar normatyvais. A. Nemunaitis pažymėjo, kad pačios bendrovės pateiktais duomenimis, vien 2026-01-09 buvo išbarstyta 600 tonų druskos, t. y. beveik 40 proc. tuo metu turėto druskos likučio. Toks  santykis leidžia daryti išvadą, kad atsargos buvo kritinės arba artimos kritinėms, todėl teiginys apie jų „pakankamumą“ yra nepagrįstas. 
	 Bendrovė nurodė, kad dėl itin žemos temperatūros druska buvo mažiau efektyvi, todėl daugiausia naudotas druskos-smėlio mišinys. Tačiau, iš pateiktos 2026-01-08–2026-01-09 ataskaitos matyti, kad barstymo struktūra (druskos ir mišinio santykis) iš esmės nesiskyrė nuo kitų dienų. Kyla klausimas, ar iš tiesų barstymo strategija buvo derinta pagal meteorologines sąlygas. Bendrovė nurodė, kad barstymas buvo vykdomas prevenciškai prieš snygį. Tačiau objektyvus rezultatas – paralyžiuotas eismas mieste – rodo, kad taikytos priemonės nepasiekė savo tikslo. 
	A. Nemunaičio manymu, UAB „Grinda“ pateikta informacija: 1) nėra nuosekli (neatitikimai tarp likučių ir papildymų); 2) neįrodo atsargų pakankamumo objektyviais kriterijais; 3) nepatvirtina, kad barstymo strategija buvo realiai pritaikyta prie meteorologinių sąlygų; 4) nepaaiškina, kodėl, esant deklaruojamam pasirengimui, mieste susidarė kritinė eismo situacija. Todėl laikytina, kad jo viešai kelti klausimai dėl galimo reagento trūkumo ir pasirengimo kokybės buvo pagrįsti ir atitiko viešojo intereso gynimo tikslą.

	Komisijos išvados.
	17. Komisijos tyrėjai S. Tumelis ir G. Sakson, atlikę tyrimą, pristatė Komisijai savo išvadas, kurioms Komisija pritarė.
	18. Komisija nustatė, kad Skunde nurodyta, kad A. Nemunaitis nepatikrino „iš savo šaltinių“ gautos informacijos ir paskleidė nepatikrintą informaciją kaip teiginį, tokiu būdu specialiai menkino Vilniaus miesto tvarkymo įmonių vykdomą veiklą. Taip pat Skunde teigiama, kad paskelbtas pasisakymas, apie tai, jog UAB “Grinda” nebuvo nusipirkusi druskos ir pasiruošusi miesto tvarkymo nuo sniego darbams, yra akivaizdžiai melagingas, kuria nepasitikėjimą miesto įmonių vykdoma veikla, sunkina komunikaciją ekstremalių orų sąlygų metu ir menkina ne tik UAB “Grinda” reputaciją, bet ir visos Savivaldybės tarybos reputaciją. Komisija atkreipia dėmesį, jog A. Nemunaitis informaciją paskelbė 2026-01-26 apie įvykius (snygį) ir Vilniaus miesto druskos neturėjimą 2026-01-09, taigi pasisakymai neturėjo įtakos miesto valdžios ir įmonių komunikacijai ekstremalių orų sąlygų metu, nes tuo metu (sausio 26 d.) ekstremalios situacijos jau nebuvo. Minėtas pasisakymas praėjus dviem savaitėms po ekstremalaus snygio gali būti vertinamas kaip miesto gatvių būklę prižiūrinčios įmonės ar jos valdytojų kritika dėl nekompetencijos (ne) atliekant darbus 2026-01-09. Atkreiptinas dėmesys, jog A. Nemunaitis yra Tarybos narys, kuris priklauso opozicijai. Tarybos nariai turi teisę kritikuoti savivaldybės vykdomosios valdžios priimamus sprendimus ar jų neveiklumą. Taip pat tarybos narys gali laisvai reikšti savo nuomonę atskirais miesto valdymo klausimais. 
	19. Komisijos nuomone, A. Nemunaičio veiksmai nevertinami kaip trikdymas miesto viešajai komunikacijai ar dezinformacijos skleidimas. Klausimas buvo praradęs savo aktualumą. Pasisakymas taip pat negali būti vertinamas kaip specialiai menkinantis Vilniaus miesto tvarkymo įmonių vykdomą veiklą, nes šiame pasisakyme net nėra nurodoma Savivaldybės įmonė, atsakinga už miesto gatvių valymą. Komisija negavo duomenų, patvirtinančių, kad A. Nemunaičio pasisakymai apie nepakankamą druskos kiekį buvo skleidžiami tyčia arba Tarybos narys turėjo tikslą sumenkinti ar pakenkti Tarybai arba UAB „Grinda“. Pasisakyme A. Nemunaitis informavo, kad jo šaltiniai pranešė, jog Vilnius 2026-01-09 neturėjo druskos ir neturėjo kuo tirpdyti sniegą. 
	20. Komisija pažymi, kad iš UAB „Grinda“ gautas 2026-03-19 atsakymas Nr. SR-26-0176 ir prie jo pridėta medžiaga nepaneigia A. Nemunaičio paskelbtos informacijos apie druskos neturėjimą (nepakankamą kiekį) apie savaitę. Įmonės rašte nurodyta, kad 2026-01-09 druskos likutis sandėliuose sudarė 1608 t. Tądien buvo išbarstyta daugiau kaip 1,6 tūkst. tonų druskos ir druskos-smėlio mišinio. Įmonė neatskleidžia, koks kiekis buvo išbarstytas druskos, o koks druskos-smėlio mišinio. Rašte nurodyta, kad 2026-01-10 sandėliuose buvo virš 1600 tonų druskos. Tuo tarpu Skunde nurodoma, jog 
V. Budreikai UAB „Grinda“ pateikė informaciją, kad 2026-01-10 sandėliuose buvo virš 1000 tonų druskos. Darytina prielaidą, jog įmonė per 2026-01-09 išbarstė 600 tonų druskos ir jos likutis 2026-01-10 buvo tik 1000 tonų. Įmonės rašte nurodyta, jog druskos papildymas 2026-01-01 – 2026-01-18 dienomis buvo tik vieną kartą: sausio 14 d. ir papildyta tik 711,26 tonų. Įmonės rašte taip pat nurodyta, kad 2026-01-18 įmonės sandėliuose buvo 3794 t, nors nuo sausio 9 d. iki sausio 18 d. buvo tik vienas druskos papildymas. Kyla klausimas, kodėl 2026-01-18 sandėlyje buvo 3794 tonų druskos, t. y. dvigubai daugiau nei jos likutis 2026-01-10 (1000 t) kartu su tik vienu papildymu 2026-01-14 (711 t). Pagal tokius skaičiavimus sandėliuose 2026-01-18 turėjo būti ne daugiau kaip 1711 t druskos, su sąlyga, jog įmonė nuo 2026-01-10 d. iki 2026-01-18 visiškai jos nenaudotų Vilniaus miesto gatvių barstymui. Pažymėtina, kad UAB „Grinda“ Komisijai nepateikė informacijos ir normatyvų, koks druskos kiekis įprastai ar vidutiniškai Vilniuje išbarstomas per parą sausio mėnesį. Taigi UAB „Grinda“ pateikta informacija nėra pakankamai informatyvi, turi loginių prieštaravimų bei atskleidžia galimą turėtos druskos nepakankamumą sandėliuose 2026-01-09 – 2026-01-18 dienomis. Neatmestina, jog turėtas druskos kiekis privertė įmonę „taupiai“ naudoti turimus druskos likučius. Darytina išvada, jog A. Nemunaitis savo pasisakyme teigdamas, jog Vilnius neturėjo druskos apie savaitę, neskleidė melagingos informacijos. Nei Pareiškėjas, nei UAB „Grinda“ nepateikė Komisijai neginčytinų įrodymų, kad druskos atsargos buvo pakankamos.
	21. Komisija, susipažinusi su tyrimo metu surinkta medžiaga, gavusi ir išklausiusi tyrėjų nuomonę ir siūlymus daro išvadą, kad negauta objektyvių įrodymų, patvirtinančių, kad Tarybos narys 
A. Nemunaitis 2026-01-26 įrašu socialinio tinklo ,,Facebook“ asmeninėje paskyroje ir vaizdo komentaru tyčia paskleidė nepatikrintą ir tikrovės neatitinkančią informaciją, esą Vilnius „apie savaitę neturėjo druskos“, todėl negalėjo tinkamai tvarkyti sniego. Tokiame pasisakyme neįžvelgiami Elgesio kodekso 
4 straipsnio 1, 3, 5, 6 ir 9 punktuose nustatytų valstybės politikų elgesio pagarbos žmogui ir valstybei, sąžiningumo, padorumo, pavyzdingumo ir atsakomybės principų, taip pat Vietos savivaldos įstatymo 
8 straipsnio 4 dalyje savivaldybės tarybos nario priesaikos pasižadėjimą „sąžiningai ir garbingai atlikti savo pareigas ir susilaikyti nuo veiksmų, pažeidžiančių savivaldybės gyventojų teises ir viešuosius interesus“ pažeidimai. Negauta duomenų, patvirtinančių, kad savo pasisakymu A. Nemunaitis menkino pasitikėjimą Savivaldybe ir jos institucijomis; neišvengė situacijos, galinčios paveikti sprendimų, kurie sukeltų visuomenėje abejonę, priėmimą; pakenkė institucijos, kurioje jis eina pareigas, reputacijai ir autoritetui; nesilaikė visuotinai pripažįstamų dorovės, moralės ir etikos normų; vengė atsakyti už savo elgesį viešajame gyvenime, priimamus sprendimus.

22. Komisija, vadovaudamasi Elgesio kodekso 9 straipsnio 1 dalies 1 punktu ir Nuostatų 45, 49 ir 50 punktais, atsižvelgdama į tyrimo metu nustatytas faktines aplinkybes,
n u s p r e n d ė :
22.1. konstatuoti, kad Tarybos narys Aleksandras Nemunaitis savo 2026-01-26 įrašu socialiniame tinkle „Faceboo“ Elgesio kodekso 4 straipsnio 1, 3, 5, 6 ir 9 punktuose įtvirtintų pagarbos žmogui ir valstybei, sąžiningumo, padorumo, pavyzdingumo ir atsakomybės, taip pat Vietos savivaldos įstatymo 
8 straipsnio 4 dalyje numatyto savivaldybės tarybos nario priesaikos pasižadėjimo „sąžiningai ir garbingai atlikti savo pareigas ir susilaikyti nuo veiksmų, pažeidžiančių savivaldybės gyventojų teises ir viešuosius interesus“ nepažeidė.
22.2. apie priimtą Komisijos sprendimą informuoti Tarybos narį A. Nemunaitį ir Pareiškėją;
22.3. vadovaujantis Lietuvos Respublikos Vyriausiosios tarnybinės etikos komisijos įstatymo 
24 straipsnio 1 ir  3 dalimis, šį Komisijos sprendimą ir visus jį pagrindžiančius dokumentus per 5 darbo dienas pateikti Vyriausiajai tarnybinės etikos komisijai;
22.4. išaiškinti Savivaldybės tarybos nariui A. Nemunaičiui ir Pareiškėjui, kad šis sprendimas gali būti skundžiamas Vyriausiajai tarnybinės etikos komisijai per vieną mėnesį nuo jo paskelbimo arba įteikimo dienos.
22.5. šį Komisijos sprendimą paskelbti Savivaldybės interneto svetainėje.




Komisijos pirmininkė		                                                                             Lina Kavoliukienė

